Diari Oficial de la Generalitat Valenciana


Sumari del DOGV 9571, del 11-04-2023 (2023/3824)

RESOLUCIÓ de 3 d'abril de 2023, del secretari autonòmic de Cultura i Esport, per la qual es regula i concedeix una subvenció directa a la Universitat Jaume I de Castelló per a l'exercici 2023.
------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9571

Data del DOGV
:   11-04-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/3824


Data del document
:   03-04-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * ajuda pública

RESOLUCIÓ de 3 d'abril de 2023, del secretari autonòmic de Cultura i Esport, per la qual es regula i concedeix una subvenció directa a la Universitat Jaume I de Castelló per a l'exercici 2023. [2023/3824]  
La Llei 9/2022, de 30 de desembre, de pressupostos de la Generalitat per a l'exercici 2023, preveu, amb càrrec al programa 454.10, Promoció cultural, patrimoni artístic i museus, centre gestor 01, secció 09, servei 03 i capítol IV, la línia de subvenció S8625000, amb la denominació «Col·laboració universitats per a la formació de professionals de la cultura», amb una dotació de 250.000,00 euros, de regulació nominativa i concessió directa, i que té com a descripció i finalitat la contribució amb les despeses corrents per a la formació de professionals de la cultura.  
D'acord amb l'annex de l'esmentada línia nominativa, la Universitat Jaume I de Castelló té assignada una subvenció per un import de 50.000,00 euros per a l'exercici de 2023.  
Aquesta línia de subvenció es troba inclosa en el Pla estratègic de subvencions de la Conselleria d'Educació, Cultura i Esport, per al període 2020-2023, aprovat per la Resolució de 23 de març de 2020, de la Conselleria d'Educació, Cultura i Esport, i modificat per la Resolució de 21 de desembre de 2021, del conseller d'Educació, Cultura i Esport, que inclou en l'esmentat capítol de la Direcció General de Cultural i Patrimoni, en l'objectiu estratègic 4, la línia nominativa S8625000, denominada «Col·laboració universitats per a la formació de professionals de la cultura».  
L'article 22 de la Llei 38/2003, de 17 de novembre, general de subvencions, estableix en l'apartat 2.a la possibilitat de concedir de manera directa les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en els convenis i en la normativa reguladora d'aquestes subvencions.  
D'altra banda, l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, estableix que podran concedir-se de manera directa, mitjançant resolució les subvencions previstes nominativament en la Llei de pressupostos de la Generalitat, entenent-se com a tals aquelles que tinguen un objecte, una dotació pressupostària i un destinatari que figuren inequívocament en els seus annexos.  
En aquest sentit, la lletra d de l'apartat 4 de l'article 160 de l'esmentada Llei 1/2015, disposa que les persones titulars de les conselleries seran les competents per a la concessió de les subvencions nominatives, i l'apartat 5 del mateix article preveu que l'exercici d'aquesta competència podrà ser delegat.  
D'aquesta manera, mitjançant la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, es delega en la persona titular de la Secretaria Autonòmica de Cultura i Esport les resolucions de concessió de subvencions de manera directa, que corresponguen al seu àmbit competencial, a què es refereixen els articles 22.2 i 28 de la Llei 38/2003, de 17 de novembre, general de subvencions, i l'article 168 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
La Conselleria d'Educació, Cultura i Esport és el departament del Consell al qual, en virtut del que es disposa en l'article 7 del Decret 5/2019, de 16 de juny, del president de la Generalitat, pel qual es determina el nombre i la denominació de les conselleries, i les seues atribucions, li corresponen les competències en matèria de cultura i promoció cultural, en el desenvolupament de les quals impulsa, entre altres iniciatives, diverses línies de foment i col·laboració amb entitats i administracions públiques amb les quals coadjuva en la consecució d'una programació cultural diversa i àmplia en tot el territori.  
D'acord amb el que proclama l'article 1.2 de la Llei orgànica, 6/2011, de 21 de desembre, d'universitats, és una de les funcions essencials de la institució universitària al servei de la societat «la difusió [...] i la transferència del coneixement al servei de la cultura [...]», així com la «difusió del coneixement i la cultura a través de l'extensió universitària».  
L'esmentada llei, en l'article 93, exposa que és «responsabilitat de la Universitat connectar l'universitari amb el sistema d'idees vives del seu temps» i correspon a aquestes institucions arbitrar els mitjans necessaris «per a potenciar el seu compromís amb la reflexió intel·lectual, la creació i la difusió de la cultura».  
Per tot això, tenint en compte l'interés públic de les universitats públiques valencianes en la divulgació de la cultura, es pretén ampliar la seua oferta acadèmica mitjançant la promoció d'una sèrie d'activitats de formació en l'àmbit cultural accessible tant al públic en general com als agents culturals operatius, els gestors culturals i altres figures de la mediació cultural, amb l'objectiu de millorar la professionalitat del sistema cultural valencià.  
Aquest interés s'empara en un context canviant de la realitat en el qual s'integra el sector cultural i creatiu, que obliga a una permanent requalificació dels agents que participen en els espais de creació, producció, distribució i intercanvi de béns i serveis culturals.  
Pel seu caràcter transversal, la capacitació i la formació afecta positivament no sols la competitivitat del sistema cultural valencià, sinó que incrementa les capacitats dels agents creatius i de mediació cultural, i millora les possibilitats d'èxit en el marc de la viabilitat econòmica, la internacionalització, l'excel·lència artística, i les possibilitats d'actuar com a element de diplomàcia cultural.  
En aquest context es pretén que, tant els agents i gestors culturals com la resta de persones interessades en l'àmbit cultural, aconseguisquen una formació variada i específica que repercutisca en la consecució d'un sector cultural valencià de major qualitat.  
Per les raons exposades, la Llei de pressupostos de la Generalitat 9/2022, de 30 de desembre, preveu la concessió directa d'una subvenció a la Universitat Jaume I de Castelló per import de 50.000 euros.  
S'ha aplicat el que es disposa en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques. Les subvencions que es concedeixen en aquesta resolució no requereixen la notificació abans esmentada, per no reunir els requisits de l'article 107 del Tractat de funcionament de la Unió Europea; en concret, per no suposar avantatge econòmic, ja que l'entitat beneficiària de la subvenció no exerceix activitat econòmica que puga oferir béns o serveis en el mercat, i, per tant, no hi ha possibilitat de falsejament de la competència que afecte els intercanvis comercials entre estats membres. Ni tampoc pot ser considerada una ajuda d'estat, ja que es tracta d'una mesura general que els seus destinataris últims són tant els mateixos agents culturals com la resta de persones interessades en el sector cultural, per la qual cosa no existeix caràcter selectiu en la formació oferida per la Universitat.  
Per tot el que s'ha exposat, havent-se seguit els tràmits que es recullen en l'article 168.1.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, d'acord amb el que estableix la Llei 9/2022, de 30 de desembre, de pressupostos de la Generalitat per a 2023, i en virtut de les competències atribuïdes a la Conselleria d'Educació, Cultura i Esport en el Decret 5/2019, de 16 de juny, del president de la Generalitat, i de la delegació continguda en el resolc primer, apartat 2, de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, resolc:  
  
  
Primer. Objecte  
Aquesta resolució té com a objecte regular la concessió directa de la subvenció destinada a la Universitat Jaume I de Castelló en la Llei 9/2022, de 30 de desembre, de pressupostos de la Generalitat per a l'exercici 2023.  
  
Segon. Raons d'interés públic que concorren en la seua concessió  
La possibilitat de concedir una subvenció de caràcter nominatiu a la Universitat Jaume I de Castelló està prevista en l'article 22.2.a de la Llei 38/2003, de 17 de novembre, general de subvencions, i en l'article 168.1.A de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i així està contemplada de manera expressa en el pressupost de la Generalitat per a 2023, en la secció 09, servei 03, centre gestor 01, i programa 454.10, la línia de subvenció S8625000 amb la denominació «Col·laboració universitats per a la formació de professionals de la cultura», i amb una dotació de 50.000 euros, per a la Universitat Jaume I de Castelló, que té com a descripció la contribució a les despeses corrents per a la formació de professionals de la cultura. La subvenció regulada en aquesta resolució té caràcter singular, derivat del caràcter d'interés públic de la universitat pública i considerant la finalitat de la Generalitat de promocionar la cultura valenciana, segons les determinacions expressament contemplades per la Llei 9/2022, de 30 de desembre, de pressupostos de la Generalitat per a l'exercici 2023.  
  
Tercer. Entitat beneficiària  
L'entitat beneficiària és la Universitat Jaume I de Castelló.  
  
Quart. Activitat subvencionada  
L'import de l'ajuda serà de 50.000 € i anirà destinat a finançar les despeses derivades de les activitats formatives que s'emmarquen en alguna de les línies estratègiques realitzades per la Universitat que figuren en l'annex I d'aquesta resolució.  
  
Cinqué. Despeses subvencionables  
1. Es consideren despeses subvencionables totes aquelles despeses corrents i de personal que duga a terme la Universitat necessàries per a la realització de les activitats formatives que s'emmarquen en alguna de les línies estratègiques que figuren en l'annex I de la present resolució i que es realitzen entre l'1 de gener i el 31 de desembre de 2023.  
Entre aquestes despeses, que es regiran pel que es disposa en l'article 31 de la Llei general de subvencions, es poden incloure:  
a) Despeses directes: seran subvencionables les despeses que resulten necessàries per a la realització de les activitats subvencionades descrites en l'annex I d'aquesta resolució, sempre que estiguen relacionades amb l'activitat i resulten indispensables per a l'adequada preparació o execució d'aquesta, com ara lloguer d'instal·lacions on es desenvolupen les activitats, despeses d'adquisició de material didàctic i béns consumibles, despeses de publicitat derivades de les activitats formatives, així com les despeses de transport del personal autoritzat.  
b) Despeses indirectes: seran subvencionables les despeses de funcionament corresponents a les activitats de l'entitat beneficiària que hagen sigut necessàries per a la consecució de l'objecte de la subvenció (llum, telèfon, internet i anàlegs), sempre que aquests costos corresponguen al període en el qual efectivament es realitza l'activitat. Únicament es podrà imputar a aquest concepte de despesa un màxim del 20 % de la subvenció concedida.  
c) Despeses de personal intern: seran subvencionables els costos (salari i Seguretat Social) de personal intern de l'entitat beneficiària, necessaris per a la realització de l'activitat subvencionada. S'inclouran en la partida de despeses de personal les derivades de la contractació de personal, totalment o parcialment, per a la seua intervenció en l'activitat subvencionable, sempre que existisca una relació laboral, fixa o temporal, entre l'entitat beneficiària i la persona treballadora. En el document de justificació de l'activitat subvencionable, l'entitat sol·licitant indicarà el percentatge de la jornada laboral que el personal dedica al projecte. No s'inclouran les despeses originades per les persones integrants de les juntes directives o consells de direcció de l'entitat beneficiària ni de les contraparts.  
d) Despeses de restauració: L'import màxim subvencionable per a despeses de restauració, servei d'àpats, compra de comestibles, o similars, no podrà excedir el 5 % de la totalitat de la quantia subvencionable, amb exclusió, dins d'aquest concepte, del consum de begudes amb contingut alcohòlic. L'entitat beneficiària haurà de determinar les persones usuàries d'aquests serveis, així com el concepte pel qual s'imputa la seua despesa.  
e) Despeses de subcontractació: S'entén que existeix subcontractació quan l'entitat beneficiària de la subvenció concerta amb terceres persones l'execució total o parcial de les activitats que constitueixen l'objecte de la subvenció. L'entitat beneficiària podrà subcontractar, com a màxim, el 70 % de l'activitat objecte de la subvenció, amb els requisits i prohibicions establits en l'article 29 de la Llei 38/2003, de 17 de novembre, general de subvencions.  
2. En cap cas seran despeses subvencionables:  
a) Despeses d'adquisició de material inventariable.  
b) Despeses financeres, recàrrecs i sancions administratives i penals.  
c) Despeses de procediments judicials.  
d) Regals a assistents i premis en metàl·lic.  
e) Despeses accessòries als desplaçaments (aparcaments, peatges d'autopistes...).  
3. Els tributs són despesa subvencionable quan la Universitat els abone efectivament. En cap cas es consideren despeses subvencionables els impostos indirectes quan siguen susceptibles de recuperació o compensació ni els impostos personals sobre la renda.  
4. Es considerarà despesa subvencionable la realitzada i efectivament pagada amb anterioritat a la finalització del període de justificació.  
  
Sisé. Quantia  
L'import de la subvenció s'estableix en un màxim de 50.000 €. Aquest import s'abonarà amb càrrec a la línia de subvenció S8625000, de la secció, servei, centre gestor i programa 55.04.99.223.79 de l'estat de despeses del pressupost de la Generalitat per a l'exercici 2023.  
  
Seté. Òrgan gestor  
Correspon la tramitació i la gestió de la subvenció a la Direcció General de Cultura i Patrimoni.  
  
Huité. Obligacions de les entitats beneficiàries  
1. La Universitat Jaume I de Castelló estarà subjecta a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 14 de la Llei general de subvencions.  
2. La Universitat estarà obligada a realitzar les activitats subvencionades en els termes d'aquesta resolució i a justificar-ne la realització en els terminis establits.  
3. En particular, estarà obligada a:  
a) Realitzar les activitats formatives que s'emmarquen en alguna de les línies estratègiques previstes en l'annex I d'aquesta resolució en les dates compreses entre l'1 de gener i el 31 de desembre del 2023 que fonamenten la concessió de la subvenció.  
b) Justificar el compliment dels requisits i les condicions, així com la realització de l'activitat i el compliment de la finalitat que determinen la concessió de la subvenció.  
c) Sotmetre's a les actuacions de comprovació a efectuar per l'òrgan que concedeix la subvenció, així com qualssevol altres de comprovació i control financer que puguen realitzar els òrgans de control competents que li siguen requerides en l'exercici de les actuacions anteriors.  
  
d) Comunicar a la Direcció General de Cultura i Patrimoni l'obtenció d'altres subvencions, ajudes, ingressos o recursos que financen les activitats per a la mateixa finalitat i que puguen donar lloc a la modificació de l'ajuda per produir-se una variació de les condicions tingudes en compte per a la concessió de la subvenció. En cap cas la suma de totes aquestes podrà superar el cost de l'activitat subvencionada.  
  
Per a això la beneficiària emetrà un certificat de les subvencions, ajudes o aportacions de qualsevol classe obtingudes d'altres persones públiques o privades per a finançar l'activitat. La comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
e) Conservar els documents justificatius de l'aplicació dels fons rebuts, incloent-hi els documents electrònics, mentre puguen ser objecte de les actuacions de comprovació i control.  
f) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable, així com tots els estats comptables i registres específics que siguen exigibles, amb la finalitat de garantir l'exercici adequat de les facultats de comprovació i control.  
g) Acreditar amb anterioritat a la concessió de la subvenció, mitjançant una declaració responsable, no estar sotmés a les prohibicions per a obtindre la condició de beneficiari establides en l'article 13 de la Llei 38/2003, i també no ser deutor de la Generalitat per reintegrament de subvencions, de conformitat amb el que es preveu en l'article 25 del Reglament de subvencions.  
h) Adoptar les mesures de difusió contingudes en l'apartat 4 de l'article 18 de la Llei 38/2003, que estableix que els beneficiaris hauran de donar l'adequada publicitat del caràcter públic del finançament de les activitats objecte de subvenció, i realitzar-les de conformitat amb la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
Aquestes mesures podran consistir en la inclusió de la imatge institucional de l'entitat concedent, així com llegendes relatives al finançament públic en cartells, plaques commemoratives, materials impresos, mitjans electrònics, o audiovisuals, o bé en mencions realitzades en mitjans de comunicació. En aquest sentit, tot el material gràfic i audiovisual publicitari que es realitze (cartells, fullets, pancartes, DVD, CD, i la resta de documentació i material utilitzat) indicaran que l'activitat subvencionada es realitza en col·laboració amb la Conselleria d'Educació, Cultura i Esport, i les inclusions o mencions que es fan en les pàgines web oficials per a donar repercussió a les activitats, incorporaran, si correspon, el logotip que la Generalitat facilite. Respecte a les campanyes de publicitat que es duguen a terme, s'haurà de respectar el que s'estableix en la Llei 12/2018, de 24 de maig, de la Generalitat, de publicitat institucional per a l'interés ciutadà i la concepció col·lectiva de les infraestructures públiques.  
i) Procedir al reintegrament dels fons percebuts en els supòsits previstos en l'article 37 de la Llei 38/2003 i en l'article 172 de la Llei 1/2015.  
j) En relació amb la subcontractació, de conformitat amb el que es preveu en l'article 29 de Llei 38/2003, de 17 de novembre, general de subvencions, la persona beneficiària podrà subcontractar com a màxim el 70 % de la totalitat de l'activitat objecte de subvenció.  
k) Els contractes que formalitze la universitat amb el mateix proveïdor per a la realització d'actuacions subvencionades, que tinguen un import igual o superior a 15.000 € (IVA exclòs), requeriran per a l'acceptació que s'hagen sol·licitat almenys tres ofertes de tres proveïdors diferents, amb caràcter previ a l'adquisició del compromís per a la prestació del servei o el lliurament del bé, llevat que, per les característiques especials que té, no hi haja en el mercat més que una empresa prestadora o subministradora, o la despesa s'haja realitzat amb anterioritat a la signatura de la present resolució.  
Tot això d'acord amb el que preveu l'article 31.3 de la Llei 38/2003, de 17 de novembre, general de subvencions, en relació amb l'article 118.1 de la Llei 9/2017, de contractes del sector públic, de 8 de novembre de 2017.  
Assumir totes les responsabilitats que es deriven de l'activitat subvencionada, com a titular i promotora d'aquesta, incloent-hi el total finançament dels seus costos, així com els possibles excessos respecte del pressupost plantejat.  
m) Tenint en compte la naturalesa jurídica de la Universitat i de conformitat amb l'article 2 de la Llei 19/2013, de 9 de desembre, de transparència, accés a la informació pública i bon govern, i de l'article 3 de la Llei 1/2022, de la Generalitat, de transparència i bon govern de la Comunitat Valenciana, a la beneficiària de la subvenció li resultarà aplicable el que s'estableix en les esmentades normes per al cas d'entitats de naturalesa pública en matèria de transparència, així com les obligacions previstes com a bàsiques en la Llei 38/2003, i en el seu reglament de desplegament, i la resta normativa vigent en matèria de transparència.  
  
n) En general, les obligacions previstes com a bàsiques en la Llei 38/2003 i en el seu reglament de desplegament.  
4. L'incompliment de les anteriors obligacions produirà la pèrdua del dret al cobrament total o parcial de la subvenció atorgada, i tindrà com a conseqüència la minoració de la subvenció o, si és el cas, el reintegrament de les quantitats percebudes de conformitat amb el que es disposa en el resolc dotzé d'aquesta resolució.  
Tot això sense perjudici, si és procedent, de l'exigència de responsabilitats que puguen correspondre d'acord amb la legislació vigent.  
  
Nové. Règim i termini de justificació de les subvencions  
1. L'entitat beneficiària haurà de presentar, davant de l'òrgan gestor, l'adequada justificació de la subvenció, de la realització de l'activitat, del compliment de les condicions imposades, i de la consecució dels objectius previstos en l'acte de concessió de la subvenció.  
El termini màxim per a la presentació de la justificació finalitzarà el 31 d'octubre de 2023, sense perjudici del que s'estableix en l'apartat tercer del resolc huité.  
2. En concret, l'entitat beneficiària haurà de presentar un compte justificatiu de la despesa realitzada, que es compondrà dels documents següents:  
a) Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, que contindrà:  
1. Una relació classificada i numerada de les despeses de l'activitat, amb identificació de la persona creditora i del document, concepte de la despesa, el seu import, la data d'emissió, la data de pagament, relació de la despesa amb l'activitat subvencionada, percentatge d'imputació de cada factura a la subvenció concedida, i import imputat.  
2. Les factures o documents de valor probatori equivalent en el tràfic jurídic mercantil o amb eficàcia administrativa i la documentació acreditativa del pagament, ordenats correlativament, d'acord amb la relació anterior.  
Per a controlar l'eventual acumulació de subvencions, l'entitat beneficiària haurà de presentar declaració responsable que faça constar que tots i cadascun dels documents o factures presentats s'apliquen a la justificació de la subvenció concedida indicant expressament el percentatge d'imputació.  
Quant a les factures, hauran de complir els requisits regulats en el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació, i haurà de correspondre al període de realització de les despeses subvencionables amb la preparació i l'execució de l'activitat subvencionada. Les factures hauran de reflectir amb el suficient detall les prestacions realitzades.  
  
No podran aportar-se com a justificant de despeses els albarans, les notes de lliurament ni les factures proforma. L'acreditació de les despeses també podrà efectuar-se mitjançant factures electròniques, sempre que complisquen els requisits exigits per a la seua acceptació en l'àmbit tributari.  
3. Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència, o, si és el cas, la declaració responsable de no haver rebut altres subvencions o ajudes o ingressos, per a l'actuació objecte d'aquesta subvenció.  
c) Declaració responsable signada per la persona representant legal de l'entitat sobre el compliment de les obligacions establides en la Llei 38/2003, de 17 de novembre, amb indicació expressa de trobar-se al corrent en el pagament d'obligacions per reintegrament de subvencions.  
  
Quant als documents acreditatius dels pagaments a les persones o entitats creditores, com a justificants de pagament s'admetran resguards de transferència (si engloba diverses factures, s'haurà d'aportar relació detallada d'aquestes), així com xecs i pagarés, en els termes següents:  
  
1. Si la forma de pagament és una transferència bancària, aquesta es justificarà mitjançant el resguard de l'ordre de càrrec i haurà de figurar en el concepte de la transferència el número de factura o, en defecte d'això, el concepte abonat.  
2. Si la forma de pagament és el xec o pagaré, el document justificatiu consistirà en un rebut, signat i estampillat per la persona o entitat proveïdora, on haurà d'especificar-se la factura o documentació justificativa de la despesa de la qual correspon el pagament i la seua data, el número i la data del xec o, si és el cas, la del venciment del pagaré, i haurà d'aparéixer, sota la signatura, el nom i el número del NIF de la persona que signa.  
La forma de pagament contemplada en els dos punts anteriors s'acompanyarà d'una còpia de l'extracte bancari del càrrec en compte corresponent a l'operació justificada.  
3. Així mateix, l'entitat beneficiària haurà d'acreditar per mitjà d'un certificat expedit per l'òrgan competent, davant de l'òrgan gestor de la subvenció regulada en aquesta resolució, els punts següents:  
a) Que els fons han sigut destinats a realitzar l'activitat per a la qual van ser concedits.  
b) Que la documentació original acreditativa de la despesa realitzada i efectivament pagada es troba en les seues dependències, a la disposició de l'òrgan gestor de la subvenció, de la Intervenció General de la Generalitat i de la Sindicatura de Comptes.  
A més, de conformitat amb el que es disposa en l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, i d'acord amb el que es disposa en l'article 28 de la Llei 39/2015, d'1 d'octubre, del procediment administratiu comú de les administracions públiques, la Universitat presentarà documentació acreditativa de trobar-se al corrent de les seues obligacions tributàries i davant de la Seguretat Social. En el cas que no s'aporte l'esmentada documentació, la Universitat haurà de subscriure l'autorització perquè l'Administració puga obtindre directament l'acreditació del compliment de les obligacions tributàries i amb la Seguretat Social.  
Si no se subscriu la corresponent autorització, la persona interessada estarà obligada a presentar els documents corresponents.  
4. L'aportació de la justificació de la despesa acreditativa del compliment de l'activitat s'efectuarà en els terminis següents:  
a) En el termini màxim d'un mes a partir de la publicació d'aquesta resolució, la Universitat haurà de justificar, davant de la Direcció General de Cultura i Patrimoni, les despeses generades des de l'1 de gener de 2023 fins a la data de publicació de la resolució.  
b) La justificació restant de la Universitat haurà de presentar-se davant de l'esmentada Direcció General de Cultura i Patrimoni abans del 31 d'octubre de 2023; termini que podrà ser ampliat de conformitat amb l'article 32 de la Llei 39/2015, d'1 d'octubre, del procediment administratiu comú de les administracions públiques.  
c) La justificació del pagament anticipat dels mesos de novembre i desembre de 2023 a què fa referència el resolc següent s'haurà de sol·licitar abans que finalitze el mes d'octubre i haurà d'efectuar-se abans del dia 31 de gener de 2024.  
5. Tota la documentació i justificació d'aquesta resolució serà remesa per la Universitat Jaume I de Castelló a la Direcció General de Cultura i Patrimoni de manera telemàtica. L'enllaç al procediment telemàtic serà el següent:  
https://www.gva.es/va/inicio/procedimientos'id\_proc=23313  
  
Desé. Forma de pagament de la subvenció  
1. La tramitació del pagament de la subvenció s'iniciarà després de l'aportació, per part de la Universitat, de la justificació de les despeses corresponents, i de la comprovació d'aquesta aportació per part de la Direcció General de Cultura i Patrimoni, de la realització de l'activitat o el compliment de la finalitat que determinen la concessió de la subvenció.  
2. El pagament s'efectuarà, per mitjà de transferència al compte bancari de l'entitat beneficiària que aquesta determine, una vegada rebuda la justificació i acreditat que l'entitat es troba al corrent de pagament de les seues obligacions tributàries i davant de la Seguretat Social.  
3. En el cas que el compte bancari de l'entitat no estiga donat d'alta en la Generalitat, o haja de modificar les seues dades, l'entitat haurà de donar d'alta les seues dades a través del sistema PROPER en compliment de l'Ordre 2/2022 de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L'enllaç al sistema PROPER és:  
https://www.gva.es/va/inicio/procedimientos'id\_proc=22391  
4. Sense perjudici del que s'ha exposat més amunt, per als mesos de novembre i desembre de 2023 es podrà realitzar, prèvia sol·licitud de la Universitat, abans que finalitze el mes d'octubre, un pagament anticipat per l'import restant de la subvenció, que en cap cas podrà superar el 30 % de la quantia de la subvenció, de conformitat amb l'article 171 de la Llei 1/2015.  
En aquest cas, la justificació del pagament anticipat dels mesos de novembre i desembre de 2023 s'haurà d'efectuar abans del dia 31 de gener de 2024.  
5. L'entitat beneficiària estarà exempta de la constitució de garanties per pagaments anticipats, en virtut del que es disposa en l'article 171.5.g de la Llei 1/2015.  
  
Onzé. Compatibilitat de les ajudes  
L'ajuda concedida serà compatible amb altres subvencions, ajudes, ingressos o recursos procedents de qualssevol administracions o ens públics o privats nacionals, de la Unió Europea o d'organismes internacionals, i concedits per a la mateixa finalitat prevista en aquesta resolució. Aquesta compatibilitat estarà condicionada al fet que l'import de les ajudes, aïlladament o en concurrència amb unes altres, no supere el cost de l'activitat subvencionada; tot això de conformitat amb l'article 65.3.c del Reglament de la Llei 38/2003, de 17 de novembre, general de subvencions, aprovat pel Reial decret 887/2006, de 21 de juliol, i l'article 168.1.A, apartat c, de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Dotzé. Minoració, anul·lació i reintegrament de les subvencions  
1. Es reduirà proporcionalment la subvenció en cas que la justificació de les despeses realitzades no aconseguisca la quantia atorgada, així com quan, havent-se subvencionat una part del cost total de l'activitat, no es justifique l'import total de la despesa que suposa el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas es garantirà el dret de l'audiència de l'entitat interessada.  
3. En els casos previstos en l'article 37 de la Llei general de subvencions, l'entitat beneficiària haurà de reintegrar la totalitat o una part de la quantitat percebuda més els corresponents interessos de demora. En aquests casos es procedirà a la incoació de l'oportú expedient que, amb audiència prèvia de l'entitat interessada, serà resolt per la persona titular de l'òrgan gestor de la subvenció.  
4. El falsejament o l'ocultació de dades i documents, com que afecten substancialment la concessió i lliurament de fons públics, donarà lloc a l'exigència de responsabilitats tant en l'ordre administratiu com en el jurisdiccional competent.  
5. La Conselleria d'Educació, Cultura i Esport es reserva el dret a realitzar totes aquelles inspeccions tècniques i administratives que es consideren necessàries a fi de confirmar la correcta execució de l'actuació subvencionada.  
  
Tretzé. Mètode general de control  
La Conselleria d'Educació, Cultura i Esport exercirà el control administratiu a través de la revisió de la documentació justificativa presentada a fi de confirmar la correcta execució de l'actuació subvencionada.  
Aquesta realitzarà el control material amb el seguiment i inspecció d'almenys dues activitats de les programades, a les quals es realitzaran visites presencials i es documentarà i comprovarà la seua realització mitjançant fotografies o vídeos, i altres mitjans de prova en format electrònic que garantisquen l'adequada realització de l'activitat subvencionada. Tot això, d'acord amb el que s'estableix en els articles 165.1.j i 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
Catorzé. Protecció de dades  
1. La gestió d'aquesta subvenció comporta el tractament de dades de caràcter personal, per la qual cosa s'apliquen les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'aquestes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.  
2. D'acord amb el que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Cultura i Esport. Av. de Campanar, 32. 46560 València. Correu electrònic:   
wnjoeiiddkszjhzsqwpgmlpi@fog.os.  
b) Delegació de Protecció de Dades de la Generalitat. Passeig de l'Albereda, 16. 46389 València. Correu electrònic: wvq@dne.hd.  
c) Finalitat del tractament: gestionar la concessió de la subvenció  
.  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen aquest procediment.  
e) Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-los en els termes que estableix aquesta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estiguen en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'aquestes dades a la Conselleria comportarà les conseqüències previstes per l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
  
k) La persona interessada té dret a sol·licitar al responsable del tractament l'accés, rectificació i supressió de les seues dades de caràcter personal, així com la limitació o oposició tant al tractament d'aquestes dades com a no ser objecte de decisions individuals automatitzades, de manera presencial o telemàtica, de conformitat amb el que s'indica en la pàgina següent: http://www.gva.es/va/proc19970  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que s'indica en la pàgina següent: http://www.gva.es/proc22094. A més, existeix la possibilitat de reclamar davant de l'Agència Espanyola de Protecció de Dades.  
Per a més informació, consulteu el registre d'activitats de tractament denominat Ajudes, beques i subvencions, accessible en   
www.ceice.gva.es/va/registre-de-tractament-de-dades.  
  
Quinzé. Règim jurídic aplicable  
Aquestes subvencions es regiran pel que es disposa en aquesta resolució, per la Llei 38/2003, de 17 de novembre, general de subvencions, i pel Reglament de l'esmentada llei, aprovat pel Reial decret 887/2006, de 21 de juliol, excepte en allò que afecte els principis de publicitat i concurrència, així com pel que es disposa en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i per la resta de normes de dret administratiu que siguen aplicables.  
  
Setzé. Efectes  
La present resolució tindrà efectes a partir de l'endemà de publicar-se en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, de conformitat amb el que disposa l'article 114.c de la Llei 39/2015, d'1 d'octubre, del procediment administratiu comú de les administracions públiques, les persones interessades podran interposar els recursos següents:  
  
a) Potestativament, un recurs de reposició davant el mateix òrgan que la va dictar, en el termini d'un mes a comptar des de l'endemà de la notificació d'aquesta resolució, d'acord amb el que s'estableix en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, tenint en compte que no és possible simultaniejar el recurs contenciós administratiu i el potestatiu de reposició. b) Directament, recurs contenciós administratiu davant els jutjats contenciosos administratius en el termini de dos mesos comptats a partir de l'endemà de la notificació d'aquesta resolució, d'acord amb el que es disposa en els articles 8 i 46 de la Llei 29/1998, de 13 de juliol, reguladora de la jurisdicció contenciosa administrativa.  
Tot això sense perjudici que les persones interessades puguen exercitar qualsevol altra via que consideren oportuna.  
  
València, 3 d'abril de 2023.- El secretari autonòmic de Cultura i Esport (p. d. R 13.04.2022, DOGV 29.04.2022): Joaquim Enric López Camps.  
  
  
  
  
  
ANNEX I  
Línies estratègiques de les activitats objecte de subvenció per part de la Universitat Jaume I de Castelló 2023  
  
  
Línies estratègiques de l'acció formativa  
1. Comunicació i màrqueting i xarxes socials  
2. Disseny i gestió de projectes  
3. Anàlisi d'audiències / desenvolupament de negoci  
4. Competències creatives i artístiques  
5. Competències digitals / eines tecnològiques  
6. Mediació cultural  
7. Fiscalitat / drets d'autor / jurídic  
8. Finançament i administració financera  
9. Lideratge i gestió d'equips  
10. Relació amb sectors no artístics (cinema, urbanisme, etc.)  
11. Mentoria/gestió de la carrera o empresa